**Cwrs Egin Awduron 2023:
Cymhwysedd a Chwestiynau Cyffredin**

Darllenwch drwy ein Cwestiynau Cyffredin isod.

Os na allwch weld yr ateb i'ch cwestiwn, mae croeso i chi gysylltu am fwy o wybodaeth.

**Pwy sy'n gymwys i wneud cais am y cyfle hwn?**

Mae'n rhaid i ymgeiswyr fod yn 18 oed neu’n hŷn ac yn byw yng Nghymru.

Rhaid i chi allu ymrwymo'n llawn i fynychu'r cwrs cyfan o **5.00 pm ddydd Llun 27 i 10.00 am ddydd Gwener 31 Mawrth 2023** i wneud cais.

Gan mai nod y cwrs yw datblygu a dyrchafu lleisiau a phrofiadau newydd ac unigryw o Gymreictod, mae gennym ddiddordeb arbennig mewn awduron sydd â nodweddion heb gynrychiolaeth ddigonol, ac/neu awduron sy'n teimlo eu bod yn cael eu tangynrychioli o fewn llenyddiaeth Gymraeg gyfredol. Byddwn yn eich gwahodd i rannu’r gwybodaeth yma yn eich geiriau eich hun yn y ffurflen gais.

Mae enghreifftiau o nodweddion heb gynrychiolaeth ddigonol yn cynnwys, ond heb fod yn gyfyngedig i:

* O gefndir incwm isel\*

\*Mae ein meini prawf ar gyfer incwm isel yn cynnwys unigolion a oedd yn gymwys i gael prydau ysgol am ddim neu a oedd eu rhieni mewn swyddi â chyflog isel, yn ddi-waith neu'n derbyn budd-daliadau (gan gynnwys lwfansau anabledd) pan oedd ymgeiswyr yn 14 oed.

* Cymunedau sipsiwn, Roma a Theithwyr
* Byddar a/neu trwm eu clyw
* LHDTC+
* Niwroamrywiol – gan gynnwys, ond heb fod yn gyfyngedig i: Awtistiaeth, ADHD, Dyslecsia, Dyspracsia, Syndrom Tourette ac OCD
* Person o liw
* Ffoaduriaid a Cheiswyr Lloches
* Awduron sydd ag anableddau a/neu faterion iechyd hir-dymor - h.y. wedi para neu mae disgwyl iddo bara o leiaf 12 mis ac mae'n cael effaith andwyol ar eich gallu i gynnal gweithgareddau arferol o ddydd i ddydd.

Os ydych chi’n credu eich bod wedi eich tangynrychioli ond heb fod yn siŵr, mae croeso i chi gysylltu â ni, neu gallwch egluro yn eich geiriau eich hun ar y ffurflen gais.

**Oes angen profiad arnaf i ymgeisio? Neu ydw i'n rhy brofiadol?**

Rydym yn chwilio yn bennaf am egin awduron (awduron newydd) ac awduron â pheth profiad, felly awduron nad ydynt wedi cyhoeddi o gwbl, neu'r rhai sydd wedi cyhoeddi rhywfaint o waith mewn blodeugerdd neu gylchgrawn. Does dim angen profiad blaenorol o ysgrifennu arnoch chi o reidrwydd, dim ond syniadau da ac agwedd bositif a phenderfynol. Potensial sydd bwysicaf. Fel unrhyw grefft arall, mae ysgrifennu yn gallu bod yn heriol ac mae angen llawer o ymdrech ac ymroddiad. Bydd y cwrs hwn yn eich helpu i ddatblygu'r dulliau a’r sgiliau sydd eu hangen arnoch chi i ddechrau, a pharhau ar eich taith fel awdur. Bydd Llenyddiaeth Cymru yn darparu cefnogaeth hir-dymor i’r awduron llwyddiannus i gyd.

Fodd bynnag, os ydych eisoes yn awdur profiadol, er enghraifft efallai eich bod wedi cyhoeddi llyfr neu bamffled, efallai y byddwch yn dal i ganfod bod rhwystrau sy'n eich atal rhag cyrraedd eich llawn botensial, neu efallai y byddwch am arbrofi gyda ffurf lenyddol neu iaith wahanol. Bydd gan bawb ddiffiniad gwahanol o beth mae profiad yn ei olygu, a lle mae nhw’n credu y maent wedi eu gyrraedd ar eu taith fel awdur. Os nad ydych yn siŵr os mai dyma'r cwrs cywir i chi ar yr adeg hon o'ch gyrfa ysgrifennu, [cysylltwch â ni](https://www.llenyddiaethcymru.org/contact/) i drafod.

**Beth yw Ffeithiol-Greadigol?**

Darn ffeithiol o ysgrifennu, sydd wedi ei seilio ar ffeithiau ac/neu farn, ond dylai fod â naratif creadigol cryf i gario'r darn. Gall eich darn ffeithiol-greadigol fod yn hunangofiannol, neu gall fod yn ysgrif creadigol sy'n archwilio pwnc neu syniad. Noder nad ydym yn chwilio am draethodau neu ysgrifennu mewn arddull academaidd.

**A oes cost ar gyfer y cwrs hwn?**

Nag oes. Mae'r rhan fwyaf o gyrsiau yn Nhŷ Newydd yn rhai sy’n codi ffi, ond mae rhywfaint o'n gweithgarwch mwy strategol yn cael ei gynnig yn rhad ac am ddim i unigolion trwy broses ymgeisio gystadleuol. Fodd bynnag, bydd angen i chi dalu eich costau teithio i'r ganolfan ac oddi yno. Os bydd hyn yn heriol, rhowch wybod i ni.

**Allwch chi roi mwy o wybodaeth ymarferol i mi am y Ganolfan a fy ymweliad?**

Gallwch ddysgu mwy am Ganolfan Ysgrifennu Genedlaethol Llenyddiaeth Cymru, Tŷ Newydd, [ar ein gwefan](https://www.tynewydd.cymru/). Yma gallwch bori drwy luniau a blogiau a ysgrifennwyd gan fynychwyr y gorffennol. Lleolir Tŷ Newydd yng Ngwynedd, a saif Tŷ Newydd rhwng y môr a'r mynyddoedd – llai na deng munud yn y car o Barc Cenedlaethol Eryri ac o Ben Llŷn sy'n Ardal o Harddwch Naturiol Eithriadol swyddogol.

Ar gyfer y cwrs hwn, gwahoddir yr awduron i gyrraedd rhwng 2.00 pm – 5.00 pm ar ddydd Llun 27 Mawrth 2023, a daw'r cwrs i ben ar ôl brecwast, tua 10.00 am, ddydd Gwener 30 Mawrth. Gweler [ein gwefan](https://www.tynewydd.cymru/dewchohydini/) am wybodaeth teithio. Gallwn eich casglu o orsafoedd trên (Cricieth neu Fangor), ond cofiwch drafod hyn â ni ymlaen llaw.

Bydd pob awdur yn cael ystafell wely yr un. Mae rhai ystafelloedd gwely yn *en suites*, ac eraill lle mae’n rhaid rhannu ystafelloedd ymolchi. Bydd ystafelloedd gwely yn cael eu dyrannu ar hap, heblaw am ystafelloedd gwely hygyrch.

Bydd pob pryd yn cael ei ddarparu i chi gan ein cogydd preswyl, gan gynnwys brecwast, cinio ar ffurf bwffe, pryd gyda'r nos gyda phwdin, a byrbrydau cartref. Gallwn ddarparu ar gyfer pob math o ofynion dietegol gwahanol ac alergeddau bwyd.

Gobeithio y cewch chi ddigon o amser rhydd i fwynhau teithiau cerdded yn yr ardal, ac i ymlacio yn y ganolfan. Ond gofynnwn yn garedig i chi fynychu'r holl weithgareddau a drefnir fel rhan o'r cwrs. Darperir amserlen fanwl maes o law.

**Mae gen i anabledd neu salwch a allai ei gwneud hi'n anodd cymryd rhan, allwch chi helpu?**

Wrth gwrs. Mae tîm Llenyddiaeth Cymru ar gael i drafod unrhyw bryderon a gofynion cyn a thrwy gydol y cwrs. Ar gyfer unigolion mewn cadair olwyn neu â phroblemau symudedd, mae gennym ystafell wely hygyrch, a gallwn groesawu cynorthwyydd personol. Cysylltwch â ni i drafod hygyrchedd, a byddwn yn cyhoeddi Holiadur Hygyrchedd i bob awdur llwyddiannus cyn eich ymweliad.

**Pryd fydda i'n clywed os yw fy nghais wedi bod yn llwyddiannus?**

Bydd pob ymgeisydd yn cael gwybod am y canlyniad cyn 10 Chwefror 2023.

**Os ydw i'n aflwyddiannus, fydda i'n derbyn adborth?**

Gan ein bod yn disgwyl nifer uchel o geisiadau, efallai na fyddwn yn gallu rhoi adborth manwl i bob cais. Fodd bynnag, lle bo'n bosibl, byddwn yn darparu adborth byr, ac yn cynghori ar gyfleoedd posib eraill y gallai Llenyddiaeth Cymru a phartneriaid eu cynnig.

Rydym yn ymwybodol y gall gohebiaeth ynghylch ceisiadau aflwyddiannus gael effaith negyddol ar eich iechyd a'ch lles. Rydym yn rhoi ein haddewid i barchu a gwerthfawrogi pob cais unigol, gan roi ystyriaeth a sylw gofalus iddo.

Bydd tîm bychan o aelodau staff Llenyddiaeth Cymru â mynediad at y gwaith creadigol a gyflwynir gyda’ch cais. Yn unol â'n strategaeth dod o hyd i, a chyfeirio talent, efallai y byddwn yn cysylltu yn y dyfodol gyda chyfleoedd wedi eu teilwra, yn seiliedig ar eich gwaith a'ch arbenigedd. Er mwyn galluogi Llenyddiaeth Cymru i gydymffurfio â chyfraith diogelu data (GDPR), llenwch yr adran berthnasol ar ddiwedd y ffurflen gais i roi gwybod os ydych chi eisiau derbyn negeseuon gan Llenyddiaeth Cymru ynglŷn â chynigion yn y dyfodol.

Os oes gennych ragor o gwestiynau, [cysylltwch â Llenyddiaeth Cymru](https://www.llenyddiaethcymru.org/contact/) am sgwrs anffurfiol ar e-bost neu dros y ffôn.